Raamat "Suletud uste taga" on Reesi katsetus kompida Teise maailmasõja ametliku käsitluse piire. Nagu ta teose lõpus  kirjutab: "Seda sõda ilmestav kõige populaarsem müüt, ajaloo Hollywoodi versioon, kinnitab, nagu olnuks tegemist lihtsalt halbade inimeste liidu ja heade inimeste liidu võitlusega. See on mineviku meenutamise ülimalt lohutav viis, millest oleks kurb loobuda. Aga tehkem seda siiski, sest teisiti ei saa". Milline siis on Reesi raamatu uus sõnum? "Suletud uste taga" on eelkõige käsitlus Poolast Teises maailmasõjas. Tõsi, see käsitlus on mähitud teiste teemade sisse. Palju räägitakse liitlasriikide sõjaaegsest  diplomaatiast, Stalini, Churchilli ja Roosevelti omavahelisest läbikäimisest. Omajagu ruumi on pühendatud ka sõjasündmuste kirjeldamisele. Kuid see temaatika on enamjaolt juba teada-tuntud ja ehk mõneti uudne vaid keskmisele briti televaatajale. Kuid Poola käsitlemine Reesi raamatus annab teosele tõepoolest Teise maailmasõja ajaloo käsitluse piire kompiva mõõtme.